b'\n_START_ARTICLE_\nEven Hammer\n_START_PARAGRAPH_\nEven Hammer (f\xc3\xb8dt i juli 1732 p\xc3\xa5 N\xc3\xa6s, d\xc3\xb8d 22. februar 1800) var en norsk amtmand, s\xc3\xb8n af Ole Hannibalsen Hammer, sognepr\xc3\xa6st til N\xc3\xa6s p\xc3\xa5 Hedemarken (d\xc3\xb8d 1744), og Ellen Evensdatter Meldal (d\xc3\xb8d 1766).\n_START_SECTION_\nUddannelse\n_START_PARAGRAPH_\nHammer blev 1752 student fra Kristiania Skole, hvor han siden var l\xc3\xa6rer fra 1756-68, i hvilken stilling han 1758 tog magistergraden. 1768 rejste han p\xc3\xa5 egen bekostning udenlands og studerede ved universiteterne i Oxford, Cambridge, Leiden, G\xc3\xb8ttingen og Paris, hvor han erhvervede gode sprogkundskaber._NEWLINE_Hans skrift Philonorvagi velmente Tanker og s\xc3\xa5 videre (1771) siges at have "banet vejen for ham til br\xc3\xb8d og lykke i staten" (gennem forbindelse med Struensee).\n_START_SECTION_\nAmtmand i Norge\n_START_PARAGRAPH_\n1771 blev Hammer sekret\xc3\xa6r i Norske Kammers 1. bureau, i jan. 1773 renteskriver i s\xc3\xb8ndenfj\xc3\xa6ldske renteskriverkontor og allerede i august samme \xc3\xa5r amtmand over Romsdalen, Nordm\xc3\xb8re og S\xc3\xb8ndm\xc3\xb8re, hvor han boede ved Molde, og afgik ved d\xc3\xb8den ugift 1800. Han havde 1777 f\xc3\xa5et titel af justitsr\xc3\xa5d og 1781 af etatsr\xc3\xa5d og var medlem af Videnskabernes Selskab i Trondhjem samt det Nordiske Selskab i London._NEWLINE_Han ans\xc3\xa5s for en meget duelig embedsmand og har indlagt sig fortjenester s\xc3\xa5vel af fiskerierne som af agerbruget, blandt andet ved at udvirke reskriptet af 26. juli 1781 (om fisketilvirkningen i hans amt) samt ved stiftelsen (1776) af det romsdalske praktiske landhusholdningsselskab, hvis pr\xc3\xa6ses han var, og en underst\xc3\xb8ttelseskasse for omkomne s\xc3\xb8folks efterladte.'